Man skal huske at slukke komfuret, inden man forlader sit hjem. Det lærte beboeren i en lejlighed på Toldbodgade i Aalborg på den hårde måde lørdag. Ved 14-tiden opdagede en person, at der var røg, og ringede 112. Både beredskab og politi rykkede ud. - Vi opdagede, at beboeren var udenbys og havde efterladt et tændt komfur. På komfuret lå der noget, der var gået ild i, siger Karsten Højrup Kristensen, der er vagtchef ved Nordjyllands Politi. Ingen personer var i fare i forbindelse med branden. Beboeren bliver nu sigtet for overtrædelse af beredskabsloven.
Nordjyllands Beredskab rykkede lørdag eftermiddag ud til en brand i en lejlighed i Aalborg, hvor beboeren havde glemt at slukke komfuret.